Centurion-seun in hof ná aanval op ouersRuan van Heerden (Foto: Facebook) ’n Tienerseun sou na verwagting Maandagoggend in die Pretoriase landdroshof verskyn in verband met ’n onlangse aanval op sy ouers in Centurion. Dít volg nadat Barnie en Magda van Heerden, onderskeidelik 54 en 49 jaar oud, Vrydag in die vroeë oggendure in hul huis in Pierre van Ryneveld oorval en met ’n skerp voorwerp aangerand is. Maroela Media het Vrydag berig dat albei verskeie steekwonde tydens die voorval opgedoen het. Barnie kon daarin slaag om die egpaar se huishulp te roep, wat op haar beurt hulp ontbied het. Die egpaar is noodgedwonge na ’n hospitaal gehaas vir mediese behandeling. Die egpaar se 18-jarige seun Ruan is ure ná die voorval in Aliwal-Noord in die Oos-Kaap in hegtenis geneem. Stiaan Bekker, woordvoerder van die familie, het vanoggend aan Maroela Media gesê Magda het ernstige beserings in die voorval opgedoen en is in die intensiewesorgeenheid van die hospitaal opgeneem. “Albei sterk goed aan, maar emosioneel is dit vir hulle moeilik. Die polisie is besig met hul ondersoek en die proses moet sy loop neem,” sê Bekker. Bekker en Barnie is sakevennote by Veritas Eksekuteurskamers SA Edms. Bpk. Brig. Mathapelo Peters, woordvoerder van die polisie, het aan Maroela Media bevestig dat Ruan vanoggend in die hof sou verskyn. ’n Voorlopige ondersoek dui daarop dat die verdagte en ’n onbekende vrou na bewering die egpaar oorval en aangerand het. Die twee verdagtes het daarna glo in Barnie se voertuig op die vlug geslaan. Dié voertuig is ure later verlate naby Tembisa opgespoor. Die polisie is steeds op die vroueverdagte se spoor en dit is onbekend wie sy is of hoe sy verwant is aan Ruan en sy ouers. Maroela Media het op versoek van die familie besluit om nie ’n foto van Ruan se gesig te plaas nie.